CELEX: 32021D1992
Language: bg
Date: 2021-11-15 00:00:00
Title: Решение за изпълнение (EC) 2021/1992 на Комисията от 15 ноември 2021 година относно хармонизираните стандарти за детски играчки, изготвени в подкрепа на Директива 2009/48/ЕО на Европейския парламент и на Съвета

16.11.2021   
               
               
                  BG
               
               
                  Официален вестник на Европейския съюз
               
               
                  L 405/14
               
            
         РЕШЕНИЕ ЗА ИЗПЪЛНЕНИЕ (EC) 2021/1992 НА КОМИСИЯТА
         от 15 ноември 2021 година
         относно хармонизираните стандарти за детски играчки, изготвени в подкрепа на Директива 2009/48/ЕО на Европейския парламент и на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 10, параграф 6 от него,
         като има предвид, че:
         
                     (1)
                  
                  
                     В съответствие с член 13 от Директива 2009/48/ЕО на Европейския парламент и на Съвета (2) се счита, че детските играчки, които съответстват на хармонизираните стандарти или на части от тях, чиито данни са били публикувани в Официален вестник на Европейския съюз, съответстват на изискванията, обхванати от тези стандарти или части от тях, които са предвидени в член 10 от Директива 2009/48/ЕО и в приложение II към същата директива.
                  
               
                     (2)
                  
                  
                     В част I от приложение II към Директива 2009/48/ЕО се определят специфични изисквания за физическите и механичните характеристики (включително разпоредби, целящи да се гарантира, че детските играчки се произвеждат по такъв начин, че да се избегне причиняването на изгаряния, белези или други физически наранявания), а в част II от приложение II към нея – специфични изисквания, за да се гарантира високо ниво на безопасност на детските играчки по отношение на опасността от запалване. В част III от приложение II към Директива 2009/48/ЕО също се определят специфични изисквания с цел да се гарантира, че не съществуват рискове от неблагоприятно въздействие върху човешкото здраве, дължащо се на експозиция на химични вещества или смеси, от които са съставени детските играчки или които детските играчки съдържат. Освен това в член 10, параграф 2 се определя общото изискване за безопасност, в член 11, параграф 2 се определят изискванията за предупреждения върху детските играчки, а в приложение V към Директива 2009/48/ЕО се определят предупрежденията за детските играчки, включително специфичното предупреждение за химическите играчки.
                  
               
                     (3)
                  
                  
                     С писмо M/445 (3) от 9 юли 2009 г. Комисията отправи искане до Европейския комитет по стандартизация (CEN) и Европейския комитет за стандартизация в електротехниката (CENELEC) за изготвяне на нови хармонизирани стандарти и за преразглеждане на съществуващи хармонизирани стандарти в подкрепа на Директива 2009/48/ЕО.
                  
               
                     (4)
                  
                  
                     Въз основа на искане M/445 от 9 юли 2009 г. CEN преразгледа хармонизирания стандарт EN 71-2:2011+A1:2014 „Безопасност на играчки — Част 2: Възпламенимост“, чиито данни бяха публикувани с Решение за изпълнение (ЕС) 2021/867 на Комисията (4). Това доведе до приемането на хармонизирания стандарт EN 71-2:2020.
                  
               
                     (5)
                  
                  
                     Хармонизираният стандарт EN 71-2:2020 е по-ясен и по-точен от своя предшественик EN 71-2:2011+A1:2014. Той включва: допълнителни определения, като по този начин се описва по-добре за кои играчки се прилагат спецификациите на стандарта; по-ясна и по-точна формулировка; нови спецификации за маскировъчни костюми, които съдържат насипен пълнеж; допълнителни спецификации за пране или почистване (или указание да не се извършва такова) на маскировъчни костюми преди изпитването; спецификации за изпитването на по-малки части от играчки чрез комбинирането им, както и за изпитването на пълнежи, облицовки и декорации; нагледни примери за детски играчки за маскиране (като маски за лице или каски) и маскировъчни костюми и указания как да бъдат изпитвани; схеми, показващи как се получават образци за изпитване от маскировъчни костюми.
                  
               
                     (6)
                  
                  
                     Въз основа на искане M/445 от 9 юли 2009 г. CEN също преразгледа хармонизирания стандарт EN 71-3:2019 „Безопасност на играчки — Част 3: Миграция на определени елементи“, чиито данни бяха публикувани с Решение за изпълнение (ЕС) 2021/867. Това доведе до приемането на хармонизирания стандарт EN 71-3:2019+A1:2021.
                  
               
                     (7)
                  
                  
                     С хармонизирания стандарт EN 71-3:2019+A1:2021 се актуализира списъкът на законоустановените гранични стойности, взети от Директива 2009/48/ЕО, за елементите в детските играчки. Актуализацията засяга алуминия, за който е предвидено от 20 май 2021 г. да се прилагат по-строги гранични стойности (5). Тя се отнася и за хром (VI), за който предишната гранична стойност беше заличена. Математическата формула за изчисляване на миграцията на хром (VI) в мостра от играчка беше адаптирана към процедурата за изпитване. Всички останали промени са редакционни.
                  
               
                     (8)
                  
                  
                     Въз основа на искане M/445 от 9 юли 2009 г. CEN допълнително преразгледа хармонизирания стандарт EN 71-4:2013 „Безопасност на играчки — Част 4: Комплекти за химични опити и свързани с тях дейности“, чиито данни бяха публикувани с Решение за изпълнение (ЕС) 2021/867. Това доведе до приемането на хармонизирания стандарт EN 71-4:2020.
                  
               
                     (9)
                  
                  
                     Хармонизираният стандарт EN 71-4:2020 е по-ясен от своя предшественик EN 71-4:2013 поради редица редакционни промени. Пиктограмите и сигналните думи от Регламент (ЕО) № 1272/2008 на Европейския парламент и на Съвета (6) също бяха използвани по-често и по-последователно. Освен това спецификациите на опаковките, устойчиви на отваряне от деца, сега се основават на установен международен стандарт, приет от CEN. За някои комплекти за опити вече са необходими предпазни средства за очите. И накрая, бяха включени допълнителни обяснения относно обосновката на спецификациите.
                  
               
                     (10)
                  
                  
                     Въз основа на искане M/445 от 9 юли 2009 г. CEN преразгледа хармонизирания стандарт EN 71-13:2014 „Безопасност на играчки — Част 13: Настолни игри за развиване на обонянието, козметични комплекти и игри, насочени към вкусовото възприятие“, чиито данни бяха публикувани с Решение за изпълнение (ЕС) 2021/867. Това доведе до приемането на хармонизирания стандарт EN 71-13:2021.
                  
               
                     (11)
                  
                  
                     Спецификациите на хармонизирания стандарт EN 71-13:2021 са по-ясно свързани с изискванията на Директива 2009/48/ЕО. По-специално спецификациите, свързани със специфичните предупреждения и означения, посочени в част Б от приложение V към Директива 2009/48/ЕО, бяха разширени и се отнасят по-ясно до настолните игри за развиване на обонянието, козметичните комплекти и игрите, насочени към вкусовото възприятие, съдържащи определени аромати, които могат да причинят алергии. Освен това спецификациите за приспособленията за затваряне на опаковки, устойчиви на отваряне от деца, в съответните игри и комплекти вече се основават на международен стандарт, известен като EN ISO 8317:2015 „Опаковки, устойчиви на отваряне от деца. Изисквания и методи за изпитване на опаковки, затварящи се многократно“. Методът за изпитване в EN ISO 8317:2015 заменя предишния метод за изпитване, определен в EN 71-13:2014. И накрая, бяха актуализирани позоваванията на законодателството на Съюза, по-специално на законодателството в областта на безопасността на храните.
                  
               
                     (12)
                  
                  
                     Съвместно със CEN Комисията подложи на оценка дали хармонизираните стандарти EN 71-2:2020, EN 71-3:2019+A1:2021, EN 71-4:2020 и EN 71-13:2021, изготвени от CEN, са в съответствие с искане M/445 от 9 юли 2009 г. Четирите хармонизирани стандарта отговарят на изискванията, които те имат за цел да обхванат и които са определени в Директива 2009/48/ЕО. Поради това е целесъобразно данните на тези стандарти да се публикуват в Официален вестник на Европейския съюз.
                  
               
                     (13)
                  
                  
                     Хармонизираните стандарти EN 71-2:2020, EN 71-3:2019+A1:2021, EN 71-4:2020 и EN 71-13:2021 заменят съответно хармонизираните стандарти EN 71-2:2011+A1:2014, EN 71-3:2019, EN 71-4:2013 и EN 71-13:2014. Поради това е необходимо да се заличат данните на посочените стандарти в Официален вестник на Европейския съюз. За да се даде на производителите на детски играчки достатъчно време да приспособят своите продукти към преразгледаните спецификации в хармонизираните стандарти EN 71-2:2020, EN 71-3:2019+A1:2021, EN 71-4:2020 и EN 71-13:2021, е необходимо да се отложи заличаването на данните на хармонизираните стандарти EN 71-2:2011+A1:2014, EN 71-3:2019, EN 71-4:2013 и EN 71-13:2014.
                  
               
                     (14)
                  
                  
                     По съображения за яснота, рационалност и опростяване е целесъобразно да се публикува в един-единствен акт пълен списък на данните на хармонизираните стандарти, изготвени в подкрепа на Директива 2009/48/ЕО и отговарящи на изискванията, които имат за цел да обхванат. Данните на хармонизираните стандарти, изготвени в подкрепа на Директива 2009/48/ЕО, понастоящем са публикувани в решения за изпълнение (ЕС) 2021/867 и 2019/1728 на Комисията (7). Поради това е необходимо Решение за изпълнение (ЕС) 2021/867 да се замени с ново решение.
                  
               
                     (15)
                  
                  
                     Съответствието с даден хармонизиран стандарт осигурява презумпция за съответствие със съответните съществени изисквания, залегнали в законодателството на Съюза за хармонизация, от датата на публикуване на данните на този стандарт в Официален вестник на Европейския съюз. Поради това настоящото решение следва да влезе в сила в деня на публикуването му,
                  
               ПРИЕ НАСТОЯЩОТО РЕШЕНИЕ:
         
            Член 1
            Данните на хармонизираните стандарти за детски играчки, изготвени в подкрепа на Директива 2009/48/ЕО, изброени в приложение I към настоящото решение, се публикуват в Официален вестник на Европейския съюз.
         
         
            Член 2
            Решение за изпълнение (ЕС) 2021/867 се отменя.
            Член 1 от Решение за изпълнение (ЕС) 2021/867 обаче продължава да се прилага по отношение на данните на хармонизираните стандарти за детски играчки, изготвени в подкрепа на Директива 2009/48/ЕО, изброени в приложение II към настоящото решение, до датите, посочени в същото приложение.
            Член 1 от Решение за изпълнение (ЕС) 2019/1728 също продължава да се прилага по отношение на данните на хармонизираните стандарти за детски играчки, изготвени в подкрепа на Директива 2009/48/ЕО, изброени в приложение III към настоящото решение, до датите, посочени в същото приложение.
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 15 ноември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 316, 14.11.2012 г., стр. 12.
         
            (2)  Директива 2009/48/ЕО на Европейския парламент и на Съвета от 18 юни 2009 г. относно безопасността на детските играчки (OB L 170, 30.6.2009 г., стр. 1).
         
            (3)  M/445 от 9 юли 2009 г. относно мандат за стандартизация, адресиран до CEN и CENELEC в рамките на Директива 2009/48/ЕО, с която се преразглежда Директива 88/378/ЕИО относно безопасността на детските играчки.
         
            (4)  Решение за изпълнение (ЕС) 2021/867 на Комисията от 28 май 2021 г. относно хармонизираните стандарти за играчките, изготвени в подкрепа на Директива 2009/48/ЕО на Европейския парламент и на Съвета (ОВ L 190, 31.5.2021 г., стр. 96).
         
            (5)  Директива (ЕС) 2019/1922 на Комисията от 18 ноември 2019 г. за изменение, с цел адаптиране към техническия прогрес, на част III, точка 13 от приложение II към Директива 2009/48/ЕО на Европейския парламент и на Съвета относно безопасността на детските играчки, по отношение на алуминий (ОВ L 298, 19.11.2019 г., стр. 5).
         
            (6)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
         
            (7)  Решение за изпълнение (ЕС) 2019/1728 на Комисията от 15 октомври 2019 г. относно хармонизираните стандарти за играчките, изготвени в подкрепа на Директива 2009/48/ЕО на Европейския парламент и на Съвета (ОВ L 263, 16.10.2019 г., стр. 32).
      
      
         
            ПРИЛОЖЕНИЕ I
            
                        №
                     
                     
                        Данни на стандарта
                     
                  
                        1.
                     
                     
                        EN 71-1:2014+A1:2018
                        Безопасност на играчки — Част 1: Механични и физични свойства
                     
                  
                        2.
                     
                     
                        EN 71-2:2020
                        Безопасност на играчки — Част 2: Възпламенимост
                     
                  
                        3.
                     
                     
                        EN 71-3:2019+A1:2021
                        Безопасност на играчки — Част 3: Миграция на определени елементи
                     
                  
                        4.
                     
                     
                        EN 71-4:2020
                        Безопасност на играчки — Част 4: Комплекти за химични опити и свързани с тях дейности
                     
                  
                        5.
                     
                     
                        EN 71-5:2015
                        Безопасност на играчки — Част 5: Химични играчки (комплекти), различни от комплектите за химични опити
                     
                  
                        6.
                     
                     
                        EN 71-7:2014+A3:2020
                        Безопасност на играчки — Част 7: Бои за рисуване с пръсти. Изисквания и методи за изпитване
                     
                  
                        7.
                     
                     
                        EN 71-8:2018
                        Безопасност на играчки — Част 8: Играчки за активни игри, използвани в домашни условия
                     
                  
                        8.
                     
                     
                        EN 71-12:2016
                        Безопасност на играчки — Част 12: N-нитрозамини и N-нитрозируеми вещества
                        
                           Информационна бележка: граничните стойности в буква а) от таблица 2 на клауза 4.2 от стандарт „EN 71-12:2016 Безопасност на играчки — Част 12: N-нитрозамини и N-нитрозируеми вещества“ са по-ниски от граничните стойности, които трябва да се спазват и които са посочени в част III, точка 8 от приложение II към Директива 2009/48/ЕО. По-специално, въпросните стойности са, както следва:
                     
                  
                        Вещество
                     
                     
                        Стандарт EN 71-12:2016
                     
                     
                        Директива 2009/48/ЕО
                     
                  
                        N-нитрозамини
                     
                     
                        0,01 mg/kg.
                     
                     
                        0,05 mg/kg.
                     
                  
                        N-нитрозируеми вещества
                     
                     
                        0,1 mg/kg.
                     
                     
                        1 mg/kg.
                     
                  
                        9.
                     
                     
                        EN 71-13:2021
                        Безопасност на играчки — Част 13: Настолни игри за развитие на обонянието, козметични комплекти и игри, насочени към вкусовото възприятие
                     
                  
                        10.
                     
                     
                        EN 71-14:2018
                        Безопасност на играчки — Част 14: Батути за употреба в домашни условия
                     
                  
                        11.
                     
                     
                        EN IEC 62115:2020
                        Електрически играчки. Безопасност
                        EN IEC 62115:2020/A11:2020
                     
                  
      
      
         
            ПРИЛОЖЕНИЕ II
            
                        №
                     
                     
                        Данни на стандарта
                     
                     
                        Дата на заличаването
                     
                  
                        1.
                     
                     
                        EN 71-2:2011+A1:2014
                        Безопасност на играчки — Част 2: Възпламенимост
                     
                     
                        15 май 2022 г.
                     
                  
                        2.
                     
                     
                        EN 71-3:2019
                        Безопасност на играчки — Част 3: Миграция на определени елементи
                     
                     
                        15 май 2022 г.
                     
                  
                        3.
                     
                     
                        EN 71-4:2013
                        Безопасност на играчки — Част 4: Комплекти за химични опити и свързани с тях дейности
                     
                     
                        15 май 2022 г.
                     
                  
                        4.
                     
                     
                        EN 71-13:2014
                        Безопасност на играчки — Част 13: Настолни игри за развитие на обонянието, козметични комплекти и игри, насочени към вкусовото възприятие
                     
                     
                        15 май 2022 г.
                     
                  
      
      
         
            ПРИЛОЖЕНИЕ III
            
                        №
                     
                     
                        Данни на стандарта
                     
                     
                        Дата на заличаването
                     
                  
                        1.
                     
                     
                        EN 71-7:2014+A2:2018
                        Безопасност на играчки — Част 7: Бои за рисуване с пръсти. Изисквания и методи за изпитване
                        
                           Забележка: по отношение на позволения консервант климбазол (вписване 22 в таблица B.1 от приложение B към този стандарт) презумпцията за съответствие се прилага до максимално допустима концентрация от 0,2 % (а не 0,5 %). Основанието за това е „ДОПЪЛНЕНИЕ към становището относно климбазол (P64), референтен номер SCCS/1506/13“ на Научния комитет по безопасност на потребителите (НКБП), прието след публикуването на стандарта от CEN.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                     
                        28 ноември 2021 г.
                     
                  
                        2.
                     
                     
                        EN 71-12:2013
                        Безопасност на играчки — Част 12: N-нитрозамини и N-нитрозируеми вещества
                     
                     
                        28 ноември 2021 г.
                     
                  
                        3.
                     
                     
                        EN 62115:2005
                        Електрически играчки. Безопасност (IEC 62115:2003 (Изменен) + A1:2004)
                        EN 62115 :2005/A2:2011 (IEC 62115:2003/A2:2010 (Изменен)
                        EN 62115:2005/A2:2011/AC:2011
                        EN 62115:2005/A11:2012
                        EN 62115:2005/A11:2012/AC:2013
                        EN 62115:2005/A12:2015
                     
                     
                        21 февруари 2022 г.